**Predkladacia správa**

# Po schválení vládou SR dňa 24. februára 2016 predkladá predseda vlády SR na rokovanie schôdze Národnej rady SR Výročnú správu o členstve Slovenskej republiky v Európskej únii – hodnotenie a aktuálne priority vyplývajúce z Pracovného programu Európskej komisie. Materiál hodnotí obdobie roku 2015 a výzvy na rok 2016.

# Cieľom materiálu je poskytnúť pohľad na najdôležitejšie aktivity Slovenskej republiky  na pôde EÚ v roku 2015 v kontexte dlhodobých, ako aj aktuálnych strategických politík a zadefinovať priority Slovenskej republiky v rámci Pracovného programu EK na rok 2016. Rok 2016 bude pre členstvo SR v EÚ špecifickým rokom vzhľadom na historický prvý výkon funkcie predsedníckej krajiny Rady EÚ. V popredí záujmov SR bude riadenie negociácií k európskej legislatíve v prospech celej EÚ, nie presadzovanie národných priorít SR. Cieľom predkladaného materiálu nie je definovať priority predsedníctva SR v Rade EÚ, tieto budú predmetom osobitných materiálov.

Materiál vo svojej štruktúre korešponduje s jednotlivými formátmi zasadnutí Rady EÚ a poskytuje informácie o najdôležitejších prijatých a plánovaných opatreniach podľa sektorálnych politík. Materiál tiež mapuje personálne zastúpenie SR v inštitúciách Európskej únie v roku 2015.

Predložený materiál bol vypracovaný z podkladov ústredných orgánov štátnej správy. Prílohu tvorí tabuľka s plánovanými legislatívnymi aj nelegislatívnymi iniciatívami EK na rok 2016 spolu s ich prioritizáciou z pohľadu ústredných orgánov štátnej správy SR.

Predkladaný materiál nemá finančný, ekonomický, environmentálny vplyv, ani vplyv na zamestnanosť a podnikateľské prostredie.